Ekki stendur til að hætta notkun bóluefnis AstraZeneca hér á landi líkt og Danir hafa ákveðið. Norðmenn tilkynna ákvörðun sína í dag. Áhyggjur hafa verið uppi um blóðtappamyndun af völdum þess og sömuleiðis bóluefnis Janssen. Maður á sjötugsaldri sem millilenti hér á landi er í öndunarvél á gjörgæslu með COVID-19.
Þórólfur Guðnason, sóttvarnalæknir sagði á upplýsingafundi almannavarna að skynsamlegt væri að halda áfram að nota bóluefni AstraZeneca með þeim takmörkunum sem eru í gildi.
Við höfum ákveðið að halda áfram notkun þess bóluefnis hér hjá aldurshópnum 65 ára og eldri og hugsanlega verður hægt að fara niður í sextíu ára og eldri
hjá þeim einstaklingum sem ekki eru með sögu um undirliggjandi blóðsiga eða blæðingavandamál.
Ekki eru formlegar þreifingar í gangi um að kaupa AstraZeneca bóluefni af Dönum enda ætli þeir að geyma efnið uns grípa gæti þurft til þess. Bíða á með notkun bóluefnis Janssen uns fyrir liggja niðurstöður á rannsóknum á blóðsegavanda vestanhafs.
Ný reglugerð tók gildi um miðnætti um tilslakanir innanlands, og er hún að mestu í samræmi við ráðleggingar sóttvarnalæknis. Hann lagði þó til að áhorfendur yrðu ekki leyfðir á íþróttaviðburðum. Allt að eitthundrað áhorfendur eru leyfðir við íþróttakeppnir, þó ekki fleiri en fimmtíu fullorðnir.
Ökunám og flugnám með kennara verður leyft að nýju. Skíðasvæði verða opnuð með helmingi hámarksfjölda og leikhús, skemmtistaðir, spilasalir og barir geta tekið á móti gestum með takmörkunum. Hundrað mega vera við útfarir en þrjátíu við aðrar athafnir trú- og lífsskoðunarfélaga.
Enginn greindist innanlands með COVID-19 í gær og Þórólfur sagði vel hafa gengið að framfylgja þeim breyttu reglum sem tóku gildi við landamærin 9. apríl síðastliðinn. Veiran væri þó enn úti í samfélaginu.
Ekki stendur til að láta af notkun bóluefnis AstraZeneca hér á landi líkt og Danir hafa ákveðið. Klukkan tvö í dag ætla heilbrigðisyfirvöld í Noregi að tilkynna hvort notkun þess hefst á ný. 